《竹部（石首县界）》
唐代·元稹

竹部竹山近，岁伐竹山竹。伐竹岁亦深，深林隔深谷。

朝朝冰雪行，夜夜豺狼宿。科首霜断蓬，枯形烧馀木。

一束十馀茎，千钱百馀束。得钱盈千百，得粟盈斗斛。

归来不买食，父子分半菽。持此欲何为，官家岁输促。

我来荆门掾，寓食公堂肉。岂惟遍妻孥，亦以及僮仆。

分尔有限资，饱我无端腹。愧尔不复言，尔生何太蹙。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。